தற்போது மேற்கு தொடர்ச்சி மலைப்பகுதி மற்றும் கோவை மாவட்டத்தில் பெய்துவரும் மழையின் காரணமாக நொய்யல் ஆற்றில் தண்ணீர் அதிகமாக வந்துகொண்டிருக்கின்றது. இந்நிலையில் நொய்யல் ஆற்றில் நடராஜ் தியேட்டர் சாலையின் ஆற்றில் நுரை பொங்கியதால் பொதுமக்கள் அதிர்ச்சியடைந்தனர். நொய்யல் ஆற்றில் தண்ணீர் வரும் சமயங்களில் சாயஆலைகள் தங்களது ஆலையில் உள்ள ரசாயன கழிவுகளை ஆற்றில் வெளியேற்றிவிடுகின்றனர். இதை மாசுகட்டுபாட்டு வாரிய அதிகாரி கண்டும்காணாமல் உள்ளதாக பொது மக்கள் குற்றஞ்சாட்டுகின்றனர். மேலும் கடந்த ஆண்டு நொய்யலில் வெள்ளம் பெருக்கெடுத்த போது சாய ரசாயன கழிவுகள் திறந்து விடப்பட்டது. இதன் காரணமாக நொய்யலில் இருகரைகளையும் தொட்டு, ஆற்றை மூடும் அளவுக்கு நுரை பொங்கி பறந்தது. இதனையடுத்து சாய ஆலைகளுக்கு கடுமையான கட்டுப்பாடுகளை மாசுகட்டுப்பாட்டு வாரியம் விதித்தும்கூட,அதனை நடைமுறைக்கு கொண்டு வராமல் உள்ளது. எனவே மீண்டும் நுரை பொங்குவது தொடர்ந்து வருகிறது. சாய கழிவுகள் கலக்காமல் தெளிவாக சென்று வந்த நொய்யலில் வெள்ளியன்று மாலை நேரத்தில் ராயபுரம் பகுதிகளில் நுரை பொங்கி பறந்து வருகிறது. இது மக்களிடையேஅதிருப்தியையும், சுகாதார சீர்கேட்டை ஏற்படுத்தும் என்ற அச்சத்தையும் ஏற்படுத்தி உள்ளது.